Onwettige bouery, kragroof tref Goudveld hard – VF Plus | Netwerk24
Onwettige bouery, kragroof tref Goudveld hard – VF Plus
Deur Alet van der Walt 30 Junie 2020 15:30
Nie een van die Vrystaatse munisipaliteite het vir die 2018-’19-boekjaar ’n skoon ouditverslag ontvang nie en volgens die ouditeur-generaal (OG) is daar ’n doelbewuste gebrek aan verantwoordbaarheid deur politieke en administratiewe leierskap.
Die OG het ook in sy verslag gesê die gevolge van die kultuur van korrupsie- en wanbestuur van die ANC-regering is duidelik in die Vrystaat te sien.
Dévar Smit, VF Plus-LPW, sê dit is duidelik dat die agteruitgang in die Vrystaat aan die ANC se onbevoegdheid te wyte is.
In die Matjhabeng-munisipaliteit (Vrystaatse Goudveld) word mense byvoorbeeld toegelaat om onwettig aan te bou en dit gebeur dan dat tot 20 mense op een erf gehuisves word.
Inwoners van die munisipaliteit gaan ook gereeld gebuk onder kragonderbrekings weens die toenemende kabeldiefstalle en die onwettige kragaansluitings.
Dié onwettige bouery word toegelaat omdat daar ’n tekort aan studentehuisvesting is, sê Susan Taljaard, VF Plus-raadslid in die munisipaliteit.
Sy sê die onwettige en onbeplande bouery plaas druk op die ou infrastruktuur en oorlaai dit sonder dat die nodige opgradering of instandhouding gedoen word.
“Inwoners van die munisipaliteit gaan ook gereeld gebuk onder kragonderbrekings weens die toenemende kabeldiefstalle en die onwettige kragaansluitings,” sê sy.
Dié probleme kos die munisipaliteit, wat reeds geldelik op sy knieë is, nog meer geld.
Taljaard sê die onwettige koppelings veroorsaak dat betalende inwoners al hoër tariewe moet opdok. Inwoners moet onwettige bouwerk en krag- en rioolkoppelings aanmeld.
Matjhabeng is een van agt Vrystaatse munisipaliteite wat volgens die OG versuim het om finansiële state in te dien.
Die ander is Masilonyana, Tokologo, Kopanong, Mafube, Maluti-a-Phofung, Mantsopa en Phumelela.
Die geheelbeeld van die stand van die provinsie is dus veel erger as wat die inwoners besef, sê Smit.
Meer oor: Vf Plus | Goudveld | Onwettige Bouery | Kragroof
Oorlading laat transformator in Goudveld ingee
Min Goudvelders by drankwinkels
Klante staan tou in VS vir drank; doodstil in N-Kaap